**Kína í dag**

Ljómandi góð yfirlitsgrein og hugleiðingar um stöðu Kína. <https://www.foreignaffairs.com/articles/china/2020-12-08/world-china-wants?utm_medium=newsletters&utm_source=twofa&utm_campaign=Latin%20America%E2%80%99s%20Lost%20Decades&utm_content=20201225&utm_term=FA%20This%20Week%20-%20112017>

Í kjölfar seinna heimsstríðs bar Mao Tse-tung (1893-1976) og byltingarflokkur hans sigurorð af þjóðernissinnum, Kuomintang, undir forustu Chiang Kai-shek (1887-1975). Hann flúði eins og kunnugt er til Formósu (Taiwan) og stofnaði þar sjálfstætt ríki undir vernd Vesturveldanna. Þar með fengu Kínverjar árið 1949 (fjölmargar þjóðir reyndar, þjóðarbrot og ættflokkar) á meginlandinu, nýja valdboðsstjórn, nýjan keisara, sem hélt þjóðinni í heljargreipum hugmyndafræðilegrar byltingarjafnaðarstefnu.

Flestir, sem fylgst hafa með þessari samfélagstilraun, minnast væntanlega "Stóra stökksins fram á veg," og "Menningarbyltingarinnar." Hvort tveggja hafði í för með sér skelfilegar afleiðingar; kúgun og hungurdauða. Svipuð örlög hlutu grannar Kínverja, íbúar hinna andvana Ráðstjórnarríkja (Sovétríkjanna) undir forystu byltingar-zarsins, Vladimir Illyich Ulyanov eða Lenin (1870-1924) , og arftaka hans, Jospeh Vissarionovich Stalin eða Loseb Besarionis dze Jugashvili (1878-1953) (Hinn rússneski zar er nú endurborinn í Vladimir Vladimirovich Putin (f. 1952).)

Það kom í hlut Zhou Enlai (1898-1976) og Deng Xiaoping (1904-1997) að reisa þjóðina úr rústum hugmyndafræðihallar Maós. Einhvers konar neyslu- og auðhyggja var þeirra svar. Lögð var áhersla á vísindi, einkaneyslu, verslun og takmarkaða einkaframleiðslu, meðan þjóðarherinn var elfdur og tæknivæddur. Deng sagði eitt sinn, að engu máli skipti, þótt kettir væru svartir eða hvítir, bara að þeir veiddu mýs. Það var viðeigandi speki. Hugmyndafræðilegur hreinleiki vék fyrir atvinnuuppbyggingu í hagnaðarskyni. Stofnaðar voru þúsundir „vinnubúða,“ þar sem ódýrar neysluvörur voru framleiddar. Þeim var tekið höndum tveim af þakklátum almenningi á Vesturlöndum samtímis því, að neysla innanlands blómstraði og ójöfnuður jókst.

Nú er svo komið, að Kínverjar eru annað stærsta efnahagsveldi jarðar og býr yfir tækniþekkingu á heimsmælikvarða. Það getur varla komið nokkrum manni á óvart, að þeir sækist eftir stærri hluta heimskökunnar. Maó (eins og Lenin) stefndi að heimsbyltingu. Eftir að þeir lögðu undir sig Tíbet hafa þeir haft tiltölulega hægt um sig í beinum landvinningum, en standa í deilum og skærum við granna eins og Japana og Indverja, meðan þeir tryggja tilvist Norður-Kóreu. Floti Kínverja er á sveimi um undan ströndum Suðaustur-Asíu eins og hann gerði fyrr á öldum, þegar þeir sigldu bæði til Indlands og Austur-Afríku.

"Marshall"-aðstoð Kínverja kallast "Belta- og vegaáætlunin." Þá áætlun falbjóða þeir nú hvarvetna, m.a. á Íslandi. Samtímis sækja þeir fram á öllum sviðum tækni, samskipta og menningar og eru nú t.d. annar stærsti kostnaðaraðilji Sameinuðu þjóðanna. Njósnatækni þeirra er engin eftirbátur samsvarandi tækni Vesturlanda og þeir eiga sína kjarnorkusprengju, ef allt um þrýtur.

Helblár „byltingarflokkurinn“ er samur við sig, beitir ýmist frjálsræði (á sumum sviðum) og ofbeldi á öðrum til að halda lýðnum í skefjum. Þjóðinni fækkar nú óðfluga. Kínverjum tókst það, sem Indverjar eiga í stórum erfiðleikum með, að hemja fólksfjölgunina. En þeir standa frammi fyrir sama vanda og þjóðir Vesturlanda. Þeim fækkar óðfluga, sem greiða fyrir velmegun og velferð.